ประกันสังคม เริ่มทยอยโอนเงินเยียวยามาตรา 33 จำนวน 2,500 บาท วันนี้ 1 ล้านบัญชี
การจ่ายเงินเยียวยากลุ่มแรงงานและผู้ประกอบการตามมาตรการบรรเทาผลกระทบโควิด-19 ที่อยู่ในพื้นที่ควบคุมสูงสุดและเข้มงวด 10 จังหวัดสีแดงเข้มคือ กรุงเทพมหานคร, นครปฐม, นนทบุรี, ปทุมธานี, สมุทรปราการ, สมุทรสาคร, นราธิวาส, ปัตตานี, ยะลา, สงขลา ให้ผู้ประกันตนมาตรา 33 ที่อยู่ใน 9 ประเภทกิจการ วงเงินเยียวยา 2,500 บาทต่อคน วันนี้ (4 ส.ค.64) กระทรวงแรงงาน เริ่มทยอยโอนจ่ายเงินเยียวยาวันแรก ผ่านบัญชีพร้อมเพย์ผูกกับเลขบัตรประชาชนของผู้ได้รับสิทธิ์จำนวน 1 ล้านบัญชีแรก จากนั้นวันพรุ่งนี้ไปจนถึงวันที่ 6 สิงหาคม 2564 จะทยอยโอนให้ครบจำนวนผู้มีสิทธิ์ได้รับเงินเยียวยาจำนวน 2.87 ล้านคน อย่างไรก็ตาม เมื่อเวลา 07.00 น.วันนี้ มีผู้ประกันตนมาตรา 33 ใน 10 จังหวัดควบคุมสูงสุดและเข้มงวด เริ่มได้รับเงินเยียวยาดังกล่าวผ่านบัญชีธนาคารพร้อมเพย์ผูกกับเลขบัตรประชาชนแล้วในส่วนผู้ประกันตนมาตรา 33 และนายจ้างที่อยู่ในพื้นที่ควบคุมสูงสุดและเข้มงวด 3 จังหวัดที่เหลือ ได้แก่ ฉะเชิงเทรา, ชลบุรี และพระนครศรีอยุธยา มีผู้ประกันตนได้รับสิทธิ์จำนวน 272,746 คน นายจ้าง 19,213 ราย สำนักงานประกันสังคมจะโอนเงินในวันจันทร์ที่ 9 สิงหาคมนี้ ส่วนผู้ประกันตนตามมาตรา 39 และมาตรา 40 ใน 13 จังหวัดควบคุมสูงสุดและเข้มงวด ล่าสุดได้รับคำตอบจาก "สำนักงานประกันสังคม" คาดว่า จะโอนเงินเยียวยา 5,000 บาท ได้ในวันที่ 24 สิงหาคมนี้ ผ่านบัญชีพร้อมเพย์ผู้กับเลขบัตรประชาชนเช่นกัน ทั้งนี้ หากมีข้อสงสัยสามารถโทรศัพท์สอบถามข้อมูลจากสายด่วนประกันสังคม 1506 ได้ตลอด 24 ชั่วโมง